הרשות הממשלתית להתחדשות עירונית מפרסמת את הדוח המקיף שלה לשנת 2019, המראה כי בשנה זו חלה עלייה ניכרת באישור תכניות, ובמתן היתרים לפרויקטי תמ”א. שנת 2019 אופיינה במספר שיאים בכל הנוגע להתחדשות עירונית. במהלך שנה זו המשיכה מגמת העלייה באישור תכניות, אשר אפיינה את השנים האחרונות, והגיעה לשיא של 26,556 יחידות דיור – מספר כפול מזה של שנת 2018.
במהלך 2019 קודמו 28 תכניות מתאר ותכניות אב שכונתיות להתחדשות עירונית, אשר עתידות להניב 108,000 יחידות דיור תוספתיות. בנוסף, החל טיפול ב- 95 מתחמים שבהם מקודמות תכניות מפורטות להקמת 71,246 יחידות דיור חדשות, מתוכן 54,671 תוספתיות. לפיכך, ובשל ההיקף הנרחב של יחידות הדיור בתכניות שאושרו בין השנים 2017-2018, כמו גם צפי אישור התכניות בשנת 2020, הרשות הממשלתית להתחדשות עירונית צופה עמידה ביעד הממשלה הרב-שנתי לתכנון בשנים 2017-2020, אשר נקבע בתכנית האסטרטגית לדיור.
בסך הכל, 198,659 יחידות דיור נמצאות כיום בתהליכי החדשות עירונית. מדובר ב- 100,552 יחידות דיור שתכניותיהן נמצאות בתהליכים סטטוטוריים ו-98,107 יחידות דיור שתכניותיהן אושרו ואף לחלקן ניתן היתר.
במהלך שנת 2019 הוכרזו 21 מתחמים במסלול הותמ”ל, חלקם בפריפריה. במתחמים אלה מקודמות 35,759 יחידות דיור חדשות, מתוכן 27,734 יחידות דיור תוספתיות. במהלך שנה זו אף אושרו ארבע תכניות שהוכרזו במהלך השנים 2017-2018, הכוללות 18,602 יחידות דיור חדשות, מתוכן 15,316 תוספתיות. בשנת 2018 קודמו 13 מתחמים נוספים. מסלול הותמ”ל. על-פי הנתונים שנאספו, הזמן הממוצע לאישור תכנית מיום הכרזת המתחם כמועדף לדיור בקבינט הדיור ועד מתן האישור הסופי אורך פחות משנתיים (כ- 19.2 חודשים בלבד). בכך, מסלול הותמ”ל מאפשר קיצור משמעותי של הליכי אישור התכניות, והאצה של פרויקטי ההתחדשות העירונית.
חיים אביטן, יו”ר הרשות הממשלתית להתחדשות עירונית: “הנתונים המרשימים מראים כי עבודתה של הרשות הממשלתית להתחדשות עירונית מביאה להאצת ההתחדשות העירונית במדינה. תכנון תכניות ופרויקטים רבים ברחבי המדינה ובייחוד בפריפריה, לא היו יוצאים לדרך ללא סיועה של הרשות הממשלתית. אנו ממשיכים לעמוד ביעדים שהציבה הממשלה, ואף לעבור אותם, בדרך ליישום מהפכת ההתחדשות העירונית בישראל”.